Document ID: 32009R0020

KOMISIJAS REGULA (EK) Nr. 20/2009
(2009. gada 13. janvāris),
ar ko saskaņā ar Padomes Regulu (EK) Nr. 577/98 pieņem 2010. gada ad hoc moduļa specifikācijas par darba un ģimenes dzīves saskaņošanu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1) un jo īpaši tās 4. panta 2. punktu,
tā kā:
(1)
Komisijas 2008. gada 23. aprīļa Regulā (EK) Nr. 365/2008, ar ko pieņem 2010., 2011. un 2012. gada ad hoc moduļu programmu darbaspēka izlases veida apsekojumam, kas paredzēts Padomes Regulā (EK) Nr. 577/98 (2), ir iekļauts ad hoc modulis par darba un ģimenes dzīves saskaņošanu.
(2)
Padomes 2008. gada 15. jūlija Lēmums 2008/618/EK par dalībvalstu nodarbinātības politikas pamatnostādnēm (3), Eiropas Komisijas ceļvedis sieviešu un vīriešu līdztiesībā (4) un Eiropas Dzimumu līdztiesības pakts (5) iedrošina dalībvalstis veikt pasākumus attiecībā uz bērnu aprūpi, citu aprūpējamu personu aprūpes iespējām un bērnu kopšanas atvaļinājumu popularizēšanu, ko izmanto gan sievietes, gan vīrieši, lai veicinātu to, ka visiem ir līdzsvarotāka darba un privātā dzīve. Tādēļ nepieciešams visaptverošs un salīdzināms datu kopums par darba un ģimenes dzīves saskaņošanu, lai pārraudzītu panākumus, īstenojot Eiropas nodarbinātības stratēģijas mērķus, un lai noteiktu neseno politikas pasākumu ietekmi šajā jomā.
(3)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Pielikumā ir norādīts detalizēts tās informācijas saraksts, kas jāvāc 2010. gadā ad hoc modulī par darba un ģimenes dzīves saskaņošanu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 13. janvārī

Labels: 12
0
9